AARHUS: Aarhus forandrer sig. Hurtigt.

Den galoperende forandring i bybilledet fik for et par år siden indiske Ripudaman Singh til at lave en udstilling, der satte lys på udviklingen. Og bandt det gamle og nye Aarhus sammen.

Ved at smelte gamle, historiske fotos sammen med nye, som han selv har taget fra samme sted, dokumenterede han forandringen, men i visse tilfælde også bevaringen af noget af Aarhus.

Første udstilling bød på 30 billeder, men kort efter føjede Ripudaman Singh 14 billeder mere på, så han dækkede det meste af byens mest kendte landmærker.

Alle 44 billeder er siden blevet udstillet i Bruuns Galleri og flere andre steder, og nu er der flere billeder på vej.